Μιγκέλ Εράν

Ο Μιγκέλ Άνχελ Γκαρθία ντε λα Εράν (Μάλαγα, 25 Απριλίου, 1996) γνωστός ως Μιγκέλ Εράν, είναι Ισπανός ηθοποιός και μοτοσικλετιστής. Είναι νικητής του βραβείου Γκόγια για τον καλύτερο πρωτοεμφανιζόμενο ηθοποιό το 2016. Έγινε ευρέως γνωστός για τους ρόλους του ως «Ρίο» στη σειρά La casa de papel και ως Κρίστιαν στη σειρά Élite.

Βιογραφία 
Ο Μιγκέλ Γκαρθία Εράν γεννήθηκε στις 25 Απριλίου του 1996 στη Μάλαγα της Ανδαλουσίας. Μετακόμισε σε μια γειτονιά της Μαδρίτης με τη μητέρα του, όταν ήταν παιδί. Δεν ήταν λάτρης του σχολείου, ούτε καλός μαθητής και  ήθελε όταν μεγαλώσει να γίνει μηχανικός αυτοκινήτων.

Μετά από μια επαναστατική εφηβεία, αποφάσισε να επικεντρωθεί στις σπουδές του, ώστε να γίνει ηθοποιός. Σπούδασε για ένα χρόνο στο Laboratorio de Teatro William Layton, πριν ολοκληρώσει τις σπουδές του στο Central de Cine της Μαδρίτης.

Καριέρα 
Ο ηθοποιός έκανε το ντεμπούτο του το 2015 στην ταινία A cambio de nada του Ντανιέλ Γκουσμάν, όταν ήταν 19 ετών. Ο ρόλος αυτός του επέτρεψε να κερδίσει το βραβείο Γκόγια για τον καλύτερο πρωτοεμφανιζόμενο ηθοποιό, το 2016. Ακολούθησαν γρήγορα δύο άλλα έργα για τον ηθοποιό, το 1898: Los últimos de Filipinas το 2016 και στη συνέχεια το The Invisible Guardian το 2017.

Επίσης το 2017, γνώρισε διεθνή φήμη χάρη στον ρόλο του Ρίο, τον χάκερ μιας ομάδας ληστών της σειράς La casa de papel, που έγινε μια από τις μεγαλύτερες τηλεοπτικές επιτυχίες της χρονιάς στην Ισπανία. Όταν κυκλοφόρησε στο Netflix, η σειρά έκανε επιτυχία σε όλο τον κόσμο, κάνοντας τον Εράν έναν από τους γνωστούς ηθοποιούς της Ισπανίας. Αυτό του επέτρεψε να αποκτήσει δύο νέους ρόλους στα Tiempo después και Alegría, tristeza, miedo, rabia.

Στις αρχές του 2018, έγινε μέλος μιας άλλης ισπανικής παραγωγής που μεταδόθηκε από το Netflix, το Élite, που δημιουργήθηκε από τους Νταρίο Μαδρόνα και Κάρλος Μοντέρο, όπου βρήκε τους συνεργάτες του από το La casa de papel, Μαρία Πεδράθα και Χάιμε Λορέντε και πρωταγωνίστησε ως Κρίστιαν Βαρέλα Εσπόσιτο, ένας έφηβος που λαμβάνει υποτροφία για να πάει σε ένα αριστοκρατικό σχολείο αφού το σχολείο του καταρρέει.

Το 2019, η τρίτη σεζόν του La casa de papel κυκλοφόρησε στο Netflix και η δεύτερη σεζόν του Élite, στην οποία εμφανίζεται μόνο σε ένα επεισόδιο, καθώς είναι ασυμβίβαστο να συνδυαστούν τα γυρίσματα και των δύο σειρών.

Τον Σεπτέμβριο του 2019, άρχισε να γυρίζει το Hasta el cielo (Sky High), ένα θρίλερ ληστείας σε σκηνοθεσία του Ντανιέλ Καλπαρσόρο στο οποίο πρωταγωνίστησε ως Άνχελ, ένας νεαρό άνδρας που μπαίνει σε μια συμμορία ληστών που έχει υπό έλεγχο όλη την κοινότητα. Σε αυτήν την ταινία μεγάλου μήκους, η οποία έκανε πρεμιέρα στις 18 Δεκεμβρίου 2020, συμμετέχουν επίσης οι Λουίς Τόσαρ (Ροχέλιο), Καρολίνα Γιούστε (Εστρέγια) και Ασία Ορτέγκα (Σόλε).

Στις 3 Απριλίου 2020, κυκλοφόρησε η τέταρτη σεζόν του La casa de papel. Τον Αύγουστο του 2020 γυρίστηκε η πέμπτη σεζόν της σειράς, η οποία αναφέρθηκε ότι θα είναι η τελευταία.

Τον Αύγουστο του 2021 ξεκίνησε τα γυρίσματα του Modelo 77, μιας ταινίας σε σκηνοθεσία του Αλμπέρτο Ροντρίγκεθ και στην οποία πρωταγωνιστεί μαζί με τον Χαβιέρ Γκουτιέρεθ. Η ταινία εκτυλίσσεται στη Φυλακή της Βαρκελώνης κατά το έτος 1977, όπου ο Εράν υποδύεται έναν νεαρό λογιστή που έχει υπεξαιρέσει και καλείται να εκτίσει ποινές από 10 έως 20 χρόνια. Για να επιτύχει χάρη για αυτή τη δυσανάλογη τιμωρία, ο νεαρός άνδρας εντάσσεται σε μια ομάδα κρατουμένων που οργανώνονται για να ζητήσουν αμνηστία. Η ταινία είναι διαθέσιμη στους κινηματογράφους της Ισπανίας από τις 23 Σεπτεμβρίου 2022.

Από την 1η Απριλίου 2022, κυκλοφορεί το Canallas, μια ταινία σε σκηνοθεσία του Ντανιέλ Γκουσμάν, στην οποία συμμετέχει ο Εράν.

Τον Ιούλιο του 2022 ξεκίνησε τα γυρίσματα της σειράς Los Farad. Μια πρωτότυπη σειρά του Amazon Prime Video στην οποία θα υποδυθεί τον Όσκαρ, έναν νεαρό άνδρα που θα εμπλακεί σε μια συνωμοσία εμπορίας όπλων στην Μαρβέγια κατά τη δεκαετία του 1980.

Προσωπική Ζωή 
Από το 2016, είναι σε σχέση με την Ισπανίδα ηθοποιό Ούρσουλα Κορμπερό, την οποία γνώρισε στη τηλεοπτική σειρά La casa de papel.

Φιλμογραφία

Σινεμά

Tηλεόραση

Διακρίσεις

Βραβεία 

 2016 : Βραβεία Γκόγια : Καλύτερος πρωτοεμφανιζόμενος ηθοποιός (A cambio de nada)
 2016 : Festival de Málaga : Βραβείο Ισπανικού Ταλέντου (A cambio de nada)
 2016 : Festival Solidario de Cine Español en Cáceres : Καλύτερος πρωτοεμφανιζόμενος ηθοποιός (A cambio de nada)

Υποψηφιότητα 

 2016 : Medallas del Círculo de Escritores Cinematográficos : Καλύτερος πρωτοεμφανιζόμενος ηθοποιός (A cambio de nada)

Παραπομπές

Εξωτερικοί σύνδεσμοι 
 (στα αγγλικά).

Ισπανοί ηθοποιοί
Βραβευμένοι με Γκόγια